DA Den Europæiske Unions Tidende CE 88/527

(2004/C 88 E/0540)

SKRIFTLIG FORESPØRGSEL E-0744/04

af José García-Margallo y Marfil (PPE-DE) til Kommissionen

(11. marts 2004)

Om: Fremme af SMV'ernes deltagelse i innovationsprojekter og forsknings- og udviklingsprojekter

Har Kommissionen oplysninger om antallet af projekter, som de europæiske SMV'er har deltaget i siden iværksættelsen af det 6. rammeprogram for forskning og udvikling, og om den finansiering, de har modtaget i denne forbindelse?

Hvor stor er andelen af projekter med deltagelse af spanske SMV'er?

Hvad ville efter Kommissionens opfattelse være den bedste politik for at fremme de europæiske SMV'ers deltagelse i innovations- og forskningsprogrammer for på denne måde at mindske de forskelle, der adskiller os fra de amerikanske virksomheder?

Svar afgivet på Kommissionens vegne af Philippe Busquin

(21. april 2004)

Under det sjette rammeprogram for forskning, teknologisk udvikling og demonstration 2002-2006 (»rammeprogrammet«) tilskyndes små og mellemstore virksomheder stærkt til at deltage. Det foregår hovedsagelig på to måder: dels gennem de såkaldte horisontale aktiviteter for SMV'er (med et budget på 430 mio. EUR), dels ved at mindst 15 % af budgettet for de syv udvalgte forskningstemaer (cirka 1 700 mio. EUR) skal gå til SMV'er. Det står klart at små og mellemstore virksomheder har afgørende betydning ikke blot for om det skal lykkes Europa at skabe nye gennembrud inden for videnskab og teknologi, men også for om det skal lykkes at omsætte forskningsresultaterne til produkter og tjenesteydelser der kan få succes på markedet. Ud fra denne erkendelse tilskyndes SMV'er kraftigt til, sammen med universiteter og større virksomheder, at deltage i særprogrammet Integration og styrkelse af det europæiske forskningsrum, både i de integrerede projekter og i forbindelse med de andre forskningsinstrumenter.

Nedenstående oplysninger bygger på de første forslagsindkaldelser, der havde frister inden den 24. juni 2003. De vedrørte de syv udvalgte forskningstemaer under særprogrammet Integration og styrkelse af det europæiske forskningsrum (integrerede projekter, specifikke støtteaktioner, koordinerende aktioner og specifikke målrettede forskningsprojekter).

— 21,0 % af deltagerne i de indsendte forslag var SMV'er (12 503 SMV'er), og disses ansøgninger stod for 17,4 % (3 122 mio. EUR) af de søgte midler i alt.

— 19,0 % af deltagerne i de udvalgte forslag (udvalgt med henblik på finansiering) var SMV'er (2 158 SMV'er), og disses ansøgninger stod for 14,4 % (449 mio. EUR) af de søgte midler i alt. Medregnes det andet instrument, ekspertisenettene, falder dette tal til 13 %.

— 7,4 % af deltagerne i de indsendte forslag er fra Spanien (3 754 spanske ansøgere), hvoraf 24,5 % er SMV'er. Disse 919 spanske SMV'er har søgt om 19,5 % (232,8 mio. EUR) af de midler som spanske ansøgere i alt har søgt om.

— 6,2 % af deltagere i de udvalgte forslag er fra Spanien (577 spanske deltagere), hvoraf 18,2 % er SMV'er. Disse 105 spanske SMV'er har søgt om 13,4 % (26,3 mio.EUR) af de midler som spanske deltagere i alt har søgt om.

Bemærk venligst at tallene kun er foreløbige, da de jo bygger på de indsendte forslag. Mere endelige tal vil foreligge når kontraktforhandlingerne om de udvalgte forslag er afsluttet.

Ordningen for økonomisk og teknologisk videnindsamling og formidling anvendes til at fremme innovation i små og mellemstore virksomheder og til at gøre det lettere for dem at deltage i rammeprogrammet. Under nogle af de udvalgte forskningstemaer har man tilrettelagt integrerede projekter specielt for små og mellemstore virksomheder. Endelig tilskyndes SMV'er med begrænset forsknings-kapacitet til at deltage gennem de tværgående programmer, f.eks. programmerne for kooperativ og kollektiv forskning.